stanford-oval/wikipedia huggingface dataset:
GLOW (סדרת טלוויזיה)

| --- | --- |

 סוגה:  סדרת דרמה, סדרת טלוויזיה קומית, סדרת להט"ב 
 יוצרים:  ליז פלייהייב וקרלי מנש
 שחקנים:  אליסון ברי בטי גילפין סידל נואל בריטני יאנג מארק מארון
 פרסים:  3 פרס אמי
 ארץ מקור:  ארצות הברית 
 שפות:  אנגלית 
 מקום התרחשות:  לוס אנג'לס 
 מספר עונות:  3 
 מספר פרקים:  30
 הפקה
 מפיקים בפועל:  ליז פלייהייב קרלי מנש ג'נג'י כהן טארה הרמן
 חברת הפקה:  Tilted Productions Perhapsatron Fan Dancer
 הפצה:  נטפליקס 
 מוזיקה:  קרייג וודרן 
 אורך פרק:  35 דק' 
 שידור
 רשת שידור:  נטפליקס 
 תקופת שידור מקורית:  23 ביוני 2017 – 9 באוגוסט 2019
 קישורים חיצוניים
 אתר רשמי
 דף התוכנית ב-IMDb
 
GLOW היא סדרת קומדיה אמריקאית אשר נוצרה על ידי ליז פלייהייב וקרלי מנש. הסדרה היא גרסה בדיונית של דמויות וגימיקים של האיגוד המקצועי להיאבקות נשים משנות ה-1980, ארגון Gorgeous Ladies of Wrestling ‏(GLOW) אשר הוקם במקור על ידי דייוויד מקליין. העונה הראשונה כוללת 10 פרקים ויצאה בנטפליקס ב-23 ביוני 2017. ב-10 באוגוסט 2017, נטפליקס חידשה את הסדרה לעונה שנייה בת 10 פרקים, שיצאה ב-29 ביוני 2018, ולעונה שלישית שעלתה לאוויר ב-9 באוגוסט 2019 וכוללת 10 פרקים גם היא.
הסדרה חודשה לעונה רביעית ואחרונה, אולם הפקתה נעצרה ובאוקטובר 2020 "נטפליקס" הפכה את החלטתה וביטלה את הסדרה. זאת בעקבות מגפת הקורונה.
עלילה

בלוס אנג'לס ב-1985, רות ויילדר היא שחקנית מתחילה, אשר מגיעה לאודישן יחד עם עוד עשרות נשים צעירות, ומגלה שמדובר בתוכנית היאבקות מקצועית (GLOW). היא מתכתשת עם הבמאי סם סילביה בשל נטייתה למשחק יתר. כאשר חברתה הטובה ביותר לשעבר, וכעת אויבתה הגדולה ביותר, כוכבת אופרת הסבון לשעבר דבי איגן מגיעה לזירה, העימות ביניהן מבטיח להיות הגורם להצלחת או מפלת התוכנית.
השחקנים > ראשיים

אליסון ברי - רות "Zoya the Destroya" ויילדר
בטי גילפין - דבי "Liberty Belle" איגן
סידל נואל - צ'רי "Junkchain" באנג
בריטני יאנג - כרמן "Machu Picchu" וייד
מארק מארון - סם סילביה
השחקנים > תפקידים חוזרים

ג'קי טון - מלאני "מלרוז" רוזן
קייט נאש - רונדה "בריטניקה" רי'רדסון
בריט ברון - ג'סטין "Scab" ביאג'י
כריס לואוול - סבסטיאן "Bash" הווארד
באשיר סלאחודין - קית' באנג
ריץ' סומר - מארק איגן
קימי גייטווד - סטייסי "אתל רוזנבלט" בסוויק
רבקה ג'ונסון - דון "עדנה רוזנבלט" ריבקה
סוניטה מאני - ארת'י "Beirut the Mad Bomber" פרמקומאר
קיה סטיבנס - תמ'ה "The Welfare Queen" דוסון
גייל רנקין - שילה "the She Wolf"
אלן וונג - ג'ני, "Fortune Cookie" שאיי
מריאנה פלקה - רג'י "וVicky the Viking" וולש.
אלכס ריץ' - פלוריאן
ראביל איסיינוב - גרגורי
איימי פרינגטון - מלורי
בנוסף לקיה סטיבנס, אשר נאבקה בשם "אוסום קונג" (Awesome Kong) בתחרויות TNA, ובתור Kharma ב-WWE, מספר מתאבקות ומתאבקים מקצועיים הופיעו בהופעות אורח במהלך העונה. אלה כוללים את ג'ון מוריסון, שהופיע בתור מאמן בפרק הראשון; טיירוס וקרליטו, שגילמו את האחים המתאבקים של כרמן; ג'ואי ריאן, בתור מתאבק הידוע כ"מר מונופול", ואשתו של ריאן, גם היא מתאבקת מקצועית, לורה ג'יימס ששיחקה את העוזרת האישית שלו, "קריסטל"; אלכס ריילי שיחק מתאבק המכונה "סוס הפלדה"; ברוק הוגאן הופיע כמנהל מועדון לילה; וכריסטופר דניאלס ופרנקי קזריאן גם הופיעו כמתאבקים. האלק הוגאן, ריק פלייר, וגורג'ס ג'ורג' מופיעים בקטעי ארכיון בפרקים 1 ו-4.
סקירה

| עונה | עונה | פרקים | פרקים | הוזרמה לראשונה | הוזרמה לראשונה |
| --- | --- | --- | --- | --- | --- |
|  | 1 | 10 | 10 | 23 ביוני 2017 | 23 ביוני 2017 |
|  | 2 | 10 | 10 | 29 ביוני 2018 | 29 ביוני 2018 |
|  | 3 | 10 | 10 | 9 באוגוסט 2019 | 9 באוגוסט 2019 |
הפקה

הרעיון לסדרה הגיע כאשר פלייהייב ומנש, שבאותו הזמן חיפשו לעשות תוכנית חדשה שבמרכזה נשים, נתקלו בסרט התיעודי משנת 2012 GLOW: The Story of the Gorgeous Ladies of Wrestling. לפני שיצרו את הסדרה, שתי היוצרות מעולם לא שמעו על GLOW, והן אהבו את הרעיון להפוך אותו לבסיס לגרסה בדיונית בסדרה. הן ראו זאת כדרך לחקור את התוצאות של התנועה לשחרור האישה של שנות ה-1970, ולשאול את השאלה: "האם זה עבד? האם המצב השתפר?" ולצורך כך, היה זה היה חשוב עבור הסדרה לשמור על המתח בין השאלות, האם הליגה ניצלה נשים, או העצימה אותן?.
אורסולה היידן, הבעלים של חברת GLOW, שימשה כיועצת בסדרה. היידן גם הייתה משתתפת במופע GLOW המקורי בשנות ה-1980 קידום בתור Babe, the Farmer's Daughter (בייב, בת האיכר).
צ 'אבו גררו ג'וניור ממשפחת המתאבקים המפורסמת גם שימש כיועץ על הסדרה ועזר לאמן את השחקניות. דודו מנדו גררו שירת באותו התפקיד בסדרה המקורית.
בספטמבר 2019 הסדרה חודשה לעונה רביעית ואחרונה. הפקת עונה זו הושבתה לאחר כשלושה שבועות במרץ 2020 בעקבות מגפת הקורונה, לאחר השלמת צילומי פרק אחד. באוקטובר 2020, יוצרי הסדרה הכריזו כי העונה הרביעית בוטלה והיא לא תושלם או תשודר. זאת בעקבות אתגרים הנוגעים למגפה, בהם קושי במניעת התפרצות הנגיף בסצנות היאבקות, עלויות הפקה גבוהות יותר ופער זמנים גדול מדי שנוצר מאז העונה הקודמת.
פסקול

הסדרה כוללת שירים משנות ה-1980, וכן מספר רצועות משנות ה-1950, 1960 ו-1970.
"The Warrior" by Scandal
"You Make Me Feel (Mighty Real)" by Sylvester
"Separate Ways (Worlds Apart)" by Journey
"Stir It Up" by Patti LaBelle
"The Look" by Roxette
"We Don't Get Along" by The Go-Go's
"4-3-1" by The Jetzons
"Every Little Bit" by Jackie James
"Life in a Northern Town" by The Dream Academy
"Movin' Out (Anthony's Song)" by Billy Joel
"Head Over Heels" by Tears for Fears
"Make That Money (Scrooge’s Song)" by Alice Cooper
"Rock You Like a Hurricane (2011 Re-recording)" by Scorpions
"Ready Steady Go" by Generation X
"Dare" by Stan Bush
"Theme of Exodus" by Ernest Gold
"Angel" by The Jetzons
"Under Pressure" by Queen and David Bowie
"Car Wash" by Rose Royce
"Magic Moments" by Perry Como
"Things Can Only Get Better" by Howard Jones
"Invincible" by Pat Benatar
גרסת קאבר של השיר של Quiet Riot‏ "Cum On Feel the Noize" ליווה את הטריילר של הסדרה. קאברים על ידי צוות השחקנים כוללים את השיר של The Thompson Twins, ‏"Hold Me Now", ו-"This Is One of Those Moments" של ברברה סטרייסנד.
ביקורת וקבלה

GLOW זכתה לשבחים על ידי המבקרים, וקיבלה דירוג של 95% באתר Rotten Tomatoes, שם קונצנזוס הביקורת הייתה "עם פרטים תקופתיים מדויקים של שנות ה-1980, כתיבה מאלפת, וקאסט הורס, GLOW זוהרת בבהק." הסדרה קיבלה ציון באתר Metacritic של 81 מתוך 100, בהתבסס על 37 מבקרים. דארן פרניץ' מאנטרטיינמנט ויקלי נתן לעונה הראשונה ציון A (מצוין), וכינה אותה יצירת מופת. סופי גילברט מכתב העת The Atlantic אמרה, "זה פשוט כיף לראות נשים עושות כל כך הרבה כיף. GLOW לוקחת בעלות מלאה על הקאמפ שלה, ועל האסתטיקה הראוותנית, ומתחת לנצנצים היא [תוכנית] חכמה וחתרנית."
הסדרה זכתה לתגובות מעורבות מצד חלק ממתאבקות GLOW המקוריות. חלק החמיאו לתלבושות, ואחרות ביקרו את הייצוג של הבמאי כאחר מאוד מהמקור, וכן פרטים אחרים הקשורים לייצוג GLOW המקורי. אחרות שמחו שמדובר בתוכנית בידורית, שניתן ליהנות "מהשילוב בין עובדות לבדיה".
ביקורת וקבלה > פרסים

| שנה | פרס | קטגוריה | מועמד | תוצאה |  |
| --- | --- | --- | --- | --- | --- |
| 2018 | American Cinema Editors Awards | Best Edited Comedy Series for Non-Commercial Television | William Turro | מועמדות |  |
| 2018 | Art Directors Guild Awards | Half Hour Single-Camera Television Series | Todd Fjelsted | זכייה |  |
| 2018 | Costume Designers Guild Awards | Excellence in Period Television | Beth Morgan | מועמדות |  |
| 2018 | Critics' Choice Television Awards | Best Comedy Series | GLOW | מועמדות |  |
| 2018 | Critics' Choice Television Awards | Best Actress in a Comedy Series | Alison Brie | מועמדות |  |
| 2018 | Critics' Choice Television Awards | Best Supporting Actor in a Comedy Series | Marc Maron | מועמדות |  |
| 2018 | Critics' Choice Television Awards | Best Supporting Actress in a Comedy Series | Betty Gilpin | מועמדות |  |
| 2018 | Golden Globe Awards | Best Actress – Television Series Musical or Comedy | Alison Brie | מועמדות |  |
| 2018 | Make-Up Artists and Hair Stylists Guild Awards | TV and New Media Series – Best Period / Character Make-Up | Lana Horochowski, Maurine Burke | מועמדות |  |
| 2018 | Make-Up Artists and Hair Stylists Guild Awards | TV and New Media Series – Best Period / Character Hair Styling | Theraesa Rivers, Valerie Jackson | מועמדות |  |
| 2018 | Satellite Awards | Best Musical or Comedy Series | GLOW | זכייה |  |
| 2018 | Satellite Awards | Best Actress in a Musical or Comedy Series | Alison Brie | מועמדות |  |
| 2018 | Screen Actors Guild Awards | Outstanding Performance by an Ensemble in a Comedy Series | The cast of GLOW | מועמדות |  |
| 2018 | Screen Actors Guild Awards | Outstanding Performance by a Male Actor in a Comedy Series | Marc Maron | מועמדות |  |
| 2018 | Screen Actors Guild Awards | Outstanding Performance by a Female Actor in a Comedy Series | Alison Brie | מועמדות |  |
| 2018 | Screen Actors Guild Awards | Outstanding Performance by a Stunt Ensemble in a Television Series | GLOW stunt ensemble | מועמדות |  |
| 2018 | Writers Guild of America Awards | Comedy Series | Arabella Anderson, Kristoffer Diaz, Liz Flahive, Tara Herrmann, Nick Jones, Jenji Kohan, Carly Mensch, Emma Rathbone, Sascha Rothchild, Rachel Shukert | מועמדות |  |
| 2018 | Writers Guild of America Awards | New Series | Arabella Anderson, Kristoffer Diaz, Liz Flahive, Tara Herrmann, Nick Jones, Jenji Kohan, Carly Mensch, Emma Rathbone, Sascha Rothchild, Rachel Shukert | מועמדות |  |
האמנה הלאומית (לבנון)

האמנה הלאומית (בערבית: الميثاق الوطني, בתעתיק מדויק: אלמית'אק אלוַטַני) היא הסכם לא כתוב אותו קיבלו מנהיגי העדות בלבנון לאחר משא ומתן בשנת 1943. האמנה הלאומית הסדירה את התנהלותה של המדינה הלבנונית עם קבלת עצמאותה. ההסכם הניח את היסודות ללבנון הרב-עדתית, וממשיך להשפיע על המדינה גם היום.
הרקע להסכם

לקראת בחירות 1943 בלבנון, החליטו הצרפתים לערוך בחירות לפרלמנט, התקנה בחוקה שקבעה כי שליש מצירי הפרלמנט נקבעים על ידי הנשיא בוטלה, ולכן נוצר צורך בחלוקה מחודשת של המושבים. הצרפתים החליטו לחלק את הפרלמנט בן 55 המושבים ל-30 מחוקקים נוצרים, ו-25 שאינם (יחס של 6:5) בהתבסס על מפקד האוכלוסין של 1932 שתוצאותיו הראו כי הנוצרים הם בעלי רוב זעיר במדינה: 54.7%; ולעומתם קיים מיעוט גדול של 45.3% המורכב ממוסלמים ומדרוזים (יחס של כ-6:5).
בבחירות שנערכו באוגוסט-ספטמבר 1943, זכו נציגים שתמכו בלבנון עצמאית לרוב גדול בפרלמנט. הממשלה אשר קמה בהנהגת ראש הממשלה, ריאד א-סולח המוסלמי, והנשיא, בשארה אל-ח'ורי הנוצרי, על סמך אישור הפרלמנט, מיהרה להודיע על כוונה להסיר את כל הסעיפים בחוקה שקושרים את לבנון למנדט הצרפתי. כצפוי, צרפת התנגדה חריפות לצעד זה, אך הדבר לא מנע מן הממשלה החדשה להודיע בנובמבר 1943 על שינוי סעיפי החוקה הכובלים. ב-10 בנובמבר 1943 בא-כוחה של צרפת בלבנון, גנרל ז'אן הלה, עצר את הנשיא, ראש הממשלה ושרים רבים. הצרפתים הודיעו כי כל השינויים החוקתיים בטלים ואף לא חוקיים. הצרפתים גם מינו מחדש את אמיל אדה, הנשיא לשעבר ותומכם, לנשיאות. השרים שוחררו זמן קצר לאחר מכן ב-22 בנובמבר בעקבות לחץ בינלאומי על צרפת.
כתוצאה ממעצרים אלו, בשאיפה לשחרר את לבנון מהמנדט הצרפתי, התכנסו בקיץ 1943 ראש הממשלה, ריאד א-סולח הסוני והנשיא, בשארה אל-ח'ורי המרוני ומספר חברי פרלמנט, בניסיון לגבש אמנה חברתית, שתסדיר את התנהלות המערכת הפוליטית הלבנונית.
עיקרי ההסכם

המרונים לא ישאפו למעורבות בינלאומית (בתקופת ההסכם, ההתייחסות הייתה לצרפת), ויכירו בלבנון כמדינה ערבית, ולא מערבית.
המוסלמים (השיעים והסונים) יכירו בגבולותיה הנוכחיים של לבנון, ויזנחו את שאיפותיהם לאיחוד עם סוריה (בעלת הרוב המוסלמי).
לבנון תשאף לשיתוף פעולה עם מדינות ערביות, אך בסכסוכים בין-ערביים תקפיד לשמור על עמדה נייטרלית.
נשיא הרפובליקה תמיד יהיה מרוני. סמכויותיו של הנשיא תחת האמנה היו רבות - הוא היה ראש הרשות המבצעת, היה יכול להחיל חוקי חירום בלי תמיכת הפרלמנט, היה אחראי למינויו של ראש הממשלה הסוני, לאחר התייעצות עם המנהיגים הממסדיים; ובסמכותו היה לפטר את ראש הממשלה והשרים.
נשיא מועצת השרים (ראש הממשלה) תמיד יהיה סוני.
נשיא האספה הלאומית (יו"ר הפרלמנט) תמיד יהיה שיעי.
סגן יו"ר הפרלמנט תמיד יהיה יווני-אורתודוקסי.
שר ההגנה תמיד יהיה דרוזי.
מפקד הצבא תמיד יהיה נוצרי מרוני.
מושבי הפרלמנט יחולקו ביחס של 6:5 לטובת הנוצרים על פני המוסלמים (הדרוזים נכללו בקבוצת המוסלמים).
חלוקת המשרות הפוליטיות בדרגים הנמוכים יותר גם כן תתבצע על פי יחס ה-6:5, והנשיא נקרא למנות את שרי הקבינט על פי "יחס הוגן".
בעייתיות האמנה

הסעיף האחרון היה אחד מסלעי המחלוקת הבין עדתית - שביטויה האלים ביותר הוא מלחמת האזרחים בלבנון. הבעייתיות בסעיף הייתה כי חלוקת המושבים נקבעה על פי מפקד אוכלוסין שנערך ב-1932, ומאז שנה זו, חלו שינויים משמעותיים בדמוגרפיה הלבנונית. בשנות מלחמת האזרחים בלבנון, הנוצרים החזיקו במשרה הביצועית החשובה ביותר - הנשיאות, וברוב מושבי המחוקקים (54 מתוך 99), אולם הם היוו רק שליש מהאוכלוסייה. שני השלישים הנותרים היו בעיקר מוסלמים, ומאז 1932 השיעים הפכו לעדה הגדולה ביותר.
המחנה הרדיקלי במלחמה דרש את עדכון האמנה הלאומית או את ביטולה באופן מוחלט (כך שהרוב הדמוגרפי שלהם יבוטא גם ברשות המחוקקת), ואילו המחנה השמרני, שהורכב במרביתו מנוצרים, ביקש לשמר את הסטטוס קוו (שהיה מוטה לטובתם).
יש גם הטוענים, כי בחלוקה מלאכותית של העמדות הפוליטיות במדינה, האמנה מנעה אינטגרציה בין-עדתית בלבנון, וכתוצאה מכך פרצו עימותים אלימים פעם אחר פעם בין העדות (מלחמות האזרחים והמתיחות בשנות ה-70 המוקדמות).
הסכם טאיף שנחתם בתום 15 שנות לחימה עדתית, ניסה לתקן את היחס הזה, וכעת הפרלמנט הלבנוני מחולק באופן שווה בין שתי הקהילות הדתיות. כמו כן, הוא העביר כמה מסמכויותיו הרבות של הנשיא (המרוני) לקבינט המחולק באופן שווה בין שתי הדתות. הדעה הרווחת בלבנון היא שלכשייושמו סעיפי הסכם טאיף בנוגע להקמת סנאט (דבר המחייב את בחירת הפרלמנט הלבנוני על מפתח שאינו מבוסס על קהילות דתיות), מושבי הסנאט יחולקו ביחס של 1:1 בקרב הנוצרים והמוסלמים ויו"ר הסנאט תמיד יהיה דרוזי, בהתאם לעקרונות האמנה הלאומית.
עם זאת, ההסכם עדיין אינו משקף את הדמוגרפיה הנוכחית בלבנון, ועל כן מוסלמים רבים תומכים בביטול החלוקה, או בשינוי באמנה. כך, בסקר של מכון זוגבי מאפריל 2005 סה"כ 63% מהלבנונים היו מעוניינים בשינוי האמנה הלאומית, ו-29% התנגדו. מקרב המרונים 42% תמכו בשינוי ו-52% התנגדו, מקרב הסונים 68% הביעו תמיכה בשינוי ורק 20% התנגדו, ומקרב השיעים 74% תמכו בשינוי ו-20% התנגדו. בנוגע לביטול חלוקת המושבים (אדם אחד - קול אחד), הנתונים דומים, עם תמיכה שיעית וסונית חזקה והתנגדות מרונית.
ראו גם

הסכם דוחה
לקריאה נוספת

קייס פירו, לבנון – אתגר השונות (ספר 5 בסדרה המזרח התיכון בימינו), האוניברסיטה הפתוחה, תשע"ג–2013, פרק 5.2: מורשת המנדט ו"האמנה הלאומית" של 1943, עמ' 26–52.
הערות שוליים

↑  יוסף אולמרט, מיעוטים במזרח-התיכון, הוצאת האוניברסיטה המשודרת, 1991. עמ' 55.
↑  ראו את הנתונים המלאים כאן
הומלנד

| --- | --- |

כרזת העונה הראשונה
 מבוסס על:  חטופים  מאת גידי רף
 סוגה:  דרמה ומתח
 יוצרים:  הווארד גורדון, אלכס גאנסה, גידי רף 
 שחקנים:  קלייר דיינס דמיאן לואיס מנדי פטינקין מורנה בקארין דייוויד היירווד דייגו קלאטנהוף מורגן סיילור רופרט פרנד ג'קסון פייס   פ. מארי אברהם אלכסנדר פהלינג מארק איווניר
 פרסים:  פרס גלובוס הזהב
 פסקול:  שון קולרי
 ארץ מקור:  ארצות הברית 
 שפות:  אנגלית 
 מקום התרחשות:  וושינגטון די. סי., לאנגלי, פקיסטן, קראקס, וירג'יניה, ניו יורק 
 מספר עונות:  8 
 מספר פרקים:  96 
 הפקה
 מפיק:  אלכס גאנסה 
 מפיקים בפועל:  הווארד גורדון אלכס גאנסה גדעון רף מייקל קסטה אבי ניר רן תלם
 חברת הפקה:  קשת   Fox 21
 הפצה:  פוקס המאה ה-20 בטלוויזיה, נטפליקס, הולו 
 אתר צילומים:  צפון קרוליינה ווושינגטון, ארצות הברית כפר סבא ויפו, ישראל
 צלמים:  דייב קליין 
 טכניקת צילום:  מצלמה יחידה 
 מוזיקה:  שון קלרי 
 אורך פרק:  46–84 דקות
 שידור
 רשת שידור:  שואוטיים 
 פורמט (תמונה):  480i ‏(SDTV)‏ 1080i ‏(HDTV)
 תקופת שידור מקורית:  2 באוקטובר 2011  – 26 באפריל 2020
 קישורים חיצוניים
 האתר הרשמי
 דף התוכנית ב-IMDb
 
הומלנד (באנגלית: Homeland; תרגום חופשי: מולדת) היא סדרת דרמה אמריקאית אשר שודרה בערוץ שואוטיים במשך 8 עונות מ-2 באוקטובר 2011 עד 26 באפריל 2020. הסדרה הופקה על בסיס הסדרה הישראלית "חטופים", כשהבמאי המקורי שימש כמפיק בפועל של הגרסה האמריקאית. הסדרה עוסקת בקצינת המבצעים של ה-CIA, קרי מתיסון, אשר מנהלת מבצעים למען הגנת האומה, בעודה מתמודדת עם הפרעה דו-קוטבית.
בעונות הראשונות קו העלילה התמקד במתיסון המאמינה כי הנחת, שהוחזק כאסיר של אל-קאעידה בעיראק, אינו אלא מחבל המאיים על ביטחונה הלאומי של ארצות הברית. פרק הבכורה היה נגיש מיידית באתרי האינטרנט כצעד לחשיפת הסדרה לכלל קהל הצופים.
הסדרה זכתה בשני פרסי גלובוס הזהב לסדרת הדרמה הטובה ביותר לשנים 2011 ו-2012. ב-2012 זכתה הסדרה גם בפרסי אמי לסדרת הדרמה הטובה ביותר וכן לשחקן ולשחקנית הטובה ביותר (עבור משחקם של דמיאן לואיס וקלייר דיינס).
רקע

הסדרה עוקבת אחר קרי מתיסון, קצינת המבצעים של ה-CIA, שלאחר ביצוע פעולה לא מורשית בעיראק, הושמה על תנאי והוצבה מחדש במרכז ללוחמה בטרור של ה-CIA בלאנגלי, וירג'יניה. בזמן שניהלה מבצע בעיראק, קרי הוזהרה על ידי מחבל כי שבוי מלחמה אמריקני הצטרף לארגון אל-קאעידה כשהוא מתמצת זאת במשפט "שבוי אמריקני סובב" – כשכוונתו "הוסב".
במהלך פשיטה של כוח דלתא על מתחם שהיה שייך למחבל אבו נזיר, מחולץ ניקולס ברודי, סמל נחתים אמריקאי שדווח כנעדר בעיראק מאז 2003. קרי מאמינה כי ברודי הוא שבוי המלחמה האמריקני שעליו דיבר המודיע העיראקי שלה. עם זאת, הממשלה והממונים עליה ב-CIA מתייחסים אל ניקולס ברודי כגיבור מלחמה. היא מתקשה לשכנע את הבוס שלה, דייוויד אסטס, לשים את ברודי תחת מעקב ופונה לסול ברנסון, תחתיו עבדה בעבר. שניהם מנסים למנוע פיגוע נוסף על אדמת אמריקה.
בתחילה הסדרה נעה סביב קו העלילה על חשיפתו של ברודי, אך החל מהעונה הרביעית, הסדרה מתמקדת במאבק המודיעיני למניעת פיגוע טרור נוסף על אדמת ארצות הברית והופכת לסדרת מותחן ריגול על הגנת המולדת.
תקציר העלילה

| עונה | פרקים | פרקים | שודרה לראשונה> הפרק הראשון | שודרה לראשונה> הפרק האחרון |
| --- | --- | --- | --- | --- |
| 1 | 12 | 12 | 2 באוקטובר 2011 | 18 בדצמבר 2011 |
| 2 | 12 | 12 | 30 בספטמבר 2012 | 16 בדצמבר 2012 |
| 3 | 12 | 12 | 29 בספטמבר 2013 | 15 בדצמבר 2013 |
| 4 | 12 | 12 | 5 באוקטובר 2014 | 21 בדצמבר 2014 |
| 5 | 12 | 12 | 4 באוקטובר 2015 | 20 בדצמבר 2015 |
| 6 | 12 | 12 | 15 בינואר 2017 | 9 באפריל 2017 |
| 7 | 12 | 12 | 11 בפברואר 2018 | 29 באפריל 2018 |
| 8 | 12 | 12 | 9 בפברואר 2020 | 26 באפריל 2020 |
תקציר העלילה > עונה 1

העלילה מתמקדת בניסיונה של קרי מתיסון, קצינת מודיעין מוכשרת ופעלתנית בסוכנות הביון האמריקאית, להוכיח כי החייל האמריקאי ניקולס ברודי שחזר מהשבי לאחר שמונה שנים, למעשה הוסב, וכעת מטרתו לפעול נגד אמריקה. במהלך העונה נחשפת הסתגלותו מחדש של ברודי לחיי משפחה וחיים אזרחיים בכלל, לאחר החזרה מהשבי. עוד מתגלה כי ברודי התאסלם. עוד מתברר כי תומאס ווקר, חברו של ברודי ביחידה, שנחטף והוגדר כמת, חי ופועל נגד ארצות הברית תחת חסותו של הטרוריסט אבו נזיר. ברודי משתתף בפיגוע משולב ביחד עם ווקר, באזור שבו נמצאים הדרגים הגבוהים של הממשלה, אך חוזר בו ברגע האחרון ולא מפוצץ את חגורת הנפץ שלבש. הפעולה תוכננה כתגובת נגד להפצצת מזל"ט שביצעה ארצות הברית מספר שנים קודם לכן, שגרמה למותם של 82 ילדים מוסלמים, והוסתרה מהציבור על ידי אותם דרגים.
במהלך העונה קרי מרגלת אחרי ברודי באופן בלתי חוקי, מתקרבת לברודי שלא על פי הנהלים, ואף מנהלת איתו רומן. לקראת סיום, כאשר מאמציה של קרי להוכיח כי מדובר במרגל עולים בתוהו, היא מתמוטטת בשל החמרת ההפרעה הנפשית (הפרעה דו-קוטבית) ששמרה עליה בסוד ובשל השעייתה מעבודתה, והיא מתאשפזת בבית חולים פסיכיאטרי ומקבלת טיפול בנזעי חשמל.
תקציר העלילה > עונה 2

עונה זו ממשיכה את העלילה באופן רציף. בתחילת העונה משודר ברחבי העולם שישראל הרסה חמישה מתקני גרעין איראנים במהלך מתקפה מוצלחת. קרי מצליחה להוכיח כי ברודי חזר כטרוריסט, למרות שבסופו של דבר התחרט ולא פוצץ עצמו, בשל שיחת טלפון של בתו דיינה. לאחר מכן הוא משתף פעולה עם הסוכנות בעסקה שסגר עימם במטרה להפיל את אבו נזיר, ואבו נזיר מאותר ונורה למוות, רק לאחר שהוא סוחט את ברודי לבצע פעולה שגורמת למותו של סגן נשיא ארצות הברית. בסיום העונה מתפוצץ מטען חבלה שהושתל ברכבו של ברודי מחוץ למבנה הסוכנות ונהרגים בו בכירים אמריקנים רבים. נראה שהדבר נעשה כפיגוע נקמה על ההפצצה הישראלית באיראן. סול ברנסון ששרד ממונה לראש הסוכנות. קרי וברודי אף הם ניצלים, והיא עוזרת להבריחו מהמדינה בסתר, אך בוחרת להישאר מאחור כדי להוכיח את חפותו. קלטת שברודי הקליט במטרה להפיץ לאחר הפיגוע המקורי אותו לא ביצע בסוף, מודלפת לעיתונות ומציירת אותו כאשם בפיצוץ זה שגרם למותם של למעלה מ-200 אמריקאים.
תקציר העלילה > עונה 3

העונה השלישית נפתחת בקו עלילתי לפיו קרי משתגעת סופית לאחר שהסוכנות ניסתה להפוך אותה לשעיר לעזאזל, והסוכנות מנסה להשתיק אותה ולאשפז אותה בבית חולים פסיכיאטרי. לאחר מספר חודשים מתברר כי כל העניין היה תרגיל שלה ושל סול ברנסון, ידידה הוותיק בסוכנות, במטרה לגרום לסגן ראש המודיעין האיראני מג'יד ג'באדי לנסות ליצור קשר עם קרי, כדי שתערוק לצד השני. בהמשך, המהלך מוכתר בהצלחה וג'באדי שנתפס מוסב, וחוזר לתפקידו באיראן כסוכן כפול. סול מוצא את ברודי שהוחזק בידי כנופיה בשכונת עוני בקאראקס שבוונצואלה כשבר כלי לאחר שנפצע קשה, ולאחר תהליך שיקום משתמש בו כדי לבצע את השלב הנוסף במשימה: התנקשות באכברי, ראש המודיעין האיראני. לאחר שברודי הוחדר לאיראן באמצעות יחידה מובחרת והופך שם לגיבור, הוא מצליח להתנקש באכברי, אך בגלל חילוף ראש סוכנות הביון האמריקאית, מחליטים הבכירים החדשים ב-CIA להקריב אותו למען הצלחת המהפך והוא מוסגר, נשפט באיראן ונידון לעונש בתלייה. בפרק האחרון, ברודי אכן מוצא להורג, קרי הנמצאת בהריון ממנו צופה במחזה בלב כבד. סצנת הסיום מתרחשת לאחר ארבעה חודשים ומראה את טקס הזיכרון שערכה הסוכנות ובו הוצב קיר מלא כוכבים לזכר הנופלים, לאחר שקרי מסורבת להנצחת ברודי בסוכנות, היא מציירת כוכב על הלוח בעצמה. במקביל ברנסון שפוטר לא מכבר, זוכה לראות את פירות המבצע, ואיראן מודיעה כי היא מוכנה להגיע להסכם פיקוח על מתקני הגרעין שלה.
תקציר העלילה > עונה 4

העונה הרביעית נפתחת בקו עלילתי חדש המציב את קרי באמצע משימה מודיעינית בפקיסטן, בעודה מנהלת את שלוחת סוכנות הביון באפגניסטן במבצע התנקשות בחייסאם חקאני, מראשי הטליבאן. לאחר שנהרג מתברר כי נהרגה גם כל משפחתו, במבנה בו שהה. אחיינו של חקאני, עיאן איברהים, סטודנט פקיסטני שנפגע, מגלה כשהוא מתעורר כי כל משפחתו נהרגה בפיצוץ. תחילה, שגרירות ארצות הברית מכחישה את הפגיעה הכוללת, אך סרטון שהיה בטלפון הנייד של עיאן מופץ ברשתות ושם אותו למוקד מעקב של ה-CIA, מעקב שמוביל בסופו של דבר להסבתו בידי ה-CIA נגד חקאני. קרי מוצבת לראש שלוחת סוכנות הביון בפקיסטן, לאחר שהיא מאיימת על ראש ה-CIA בחשיפת פרטים שיאירו אותו באור בעייתי. סול ברנסון שמגיע לאיסלמבאד נחטף מנמל התעופה בידי המודיעין הפקיסטני, ומועבר לאנשיו של חקאני, דבר שמכשיל את ניסיון ההתנקשות השני בחקאני, כיוון שהוא משתמש בו כבמגן אנושי. בעלה של השגרירה שהופעל בידי הפקיסטנים, נתפס לאחר שהחליף את התרופות של קרי וגרם לה להשתגע, בשל מידע שקרי מקבלת מראש המודיעין הצבאי הפקיסטני.
בעקבות חטיפתו של ברנסון מפקדת ה-CIA נכנסת למשא ומתן מול חקאני, שבסופו שוחררו אסירים בכירים בארגונו. לאחר סיום ביצוע העסקה, מותקפת השיירה שחוזרת ובו זמנית, חקאני ואנשיו חודרים לשגרירות ארצות הברית בפקיסטן. במהלך התקיפה נהרגו 36 מעובדי השגרירות ונלקח חומר מודיעיני חשוב. בעקבות כך, ומשום שהתברר כי המודיעין הפקיסטני שיתף פעולה עם חקאני ואף עמד מאחרי פעילות אנטי אמריקנית, ניתקה ארצות הברית את היחסים הדיפלומטים עם ממשלת פקיסטן, והחזירה את השגרירה. אך קרי וקווין נשארו בפקיסטן בניסיון להתנקש בחיי חקאני. קרי מבקשת מקווין לא לחסל אותו בשל הנזק המשני שעלול להגרם. כמה דקות מאוחר יותר נקרתה הזדמנות לקרי עצמה לחסל את חקאני, אך נאלצה להימנע מכך, מפני שראש המודיעין הפקיסטני מנע בעדה לירות בו, ומראה לה שדר עדאל נמצא במכונית יחד עם חקאני. בפרק סוף העונה חוזרת קרי לארצות הברית עקב מותו הפתאומי של אביה. שם גילתה שידידה סול הסכים לגישתו של דר עדאל לקיום משא ומתן מול חקאני. בתגובה לכך קרי נוטשת בחמת זעם את ביתו של דר עדאל.
תקציר העלילה > עונה 5

בתחילת העונה קרי כבר לא מועסקת על ידי ה-CIA אלא עובדת כראש מערך האבטחה בקרן פילנתרופית בגרמניה. במהלך העונה קבוצה אסלאמית קיצונית מנסה לבצע פיגוע בתחנת רכבת באמצעות מטענים שמכילים גז רעיל, וקרי עוזרת לסכל זאת. נישואיה של קרי עולים על שרטון לאחר שבעלה לא מצליח להכיל את המעורבות שלה בענייני מודיעין שנמשכת למרות ניסיונה לחדול מכך. עוד מתברר שבכירה ב-CIA המוצבת בגרמניה היא מרגלת בשירות המודיעין הרוסי, והיא נהרגת בעת ניסיון המלטות שלה לרוסיה.
תקציר העלילה > עונה 6

בתחילת עונה זו קרי מתיסון חוזרת לארצות הברית מספר חודשים אחרי מאורעות סיום עונה 5, והפעם עובדת בארגון סיוע למוסלמים המתגוררים בארצות הברית בתקופת הבחירות לנשיאות.
במהלך עונה זו קרי מייעצת לנשיאה הנבחרת בתקופת מעבר למורת רוחם של בכירי ה-CIA. בשל מעשיו הנמהרים של פיטר קווין שמתאושש בביתה לאחר שנפצע קשה בגרמניה, קרי מאבדת את המשמורת על בתה. קבוצה חשאית במימון של ארגון מודיעין אמריקני תוקפת באינטרנט באמצעות בוטים את הנשיאה הנבחרת וגורמת לה להתעמת עם מנהיג הקבוצה. שיאה של העונה מגיע כאשר קבוצת לוחמי עילית של כוח דלתא מנסים לחסל את הנשיאה הנבחרת בקנוניה שחברו אליה בכירים מארגונים שונים.
תקציר העלילה > עונה 7

בעונה זו אנשי הביון הרוסי נוקטים בפעולות שונות כדי לערער את השלטון האמריקני ולהביא להתפטרות הנשיאה קין. לאחר שאחד המרגלים הרוסיים מצלם תמונה של נער שנפצע בידי ה-FBI ומפיץ שמועה שקרית שהנער נפטר לאחר שהוזנח במכוון, פורצות מהומות דמים במתחם שהתבצרו בו מתנגדים לנשיאה שמגינים על אוקיף, המתנגד הקולני של הנשיאה.
אנשי הביון הרוסי גורמים בכלא למותו של הקולונל מקלנדון שעמד בראש הקנוניה להתנקשות בחיי הנשיאה, וקושרים למעשה את ראש הסגל של הבית הלבן וולינגטון, באמצעות ידידתו סימון מרטן שלמעשה היא קצינה בביון הרוסי. פיילי, חבר קונגרס אמביציוזי מנצל את האירוע כדי לנסות להדיח את הנשיאה.
צוות מצומצם שמקים ברנסון שמונה להיות היועץ לביטחון לאומי, מצליח לגלות שיד הרוסים בחשה בעניין.
לאחר שאנשי הרשת הרוסית של יבגני נחשפים בידי צוות שהקים ברנסון, הם נמלטים לרוסיה, וצוות אמריקני בראשות ברנסון ומתיסון יוצא לרוסיה במטרה ללכוד את מרטן ולהביאה לארצות הברית. הם מצליחים במשימתם ומרטן מעידה בקונגרס והדחת הנשיאה נמנעת, אבל מתיסון נתפסת בידי הרוסים ויושבת בכלא חודשים ארוכים. בסוף העונה הנשיאה מתפטרת ונעשית עסקת שבויים בין האמריקנים לרוסים. מתיסון מוחזרת ואז מתברר שהיא איבדה את שפיותה לאחר שנמנע ממנה הטיפול הפסיכיאטרי.